Fredag eftermiddag omkring klokken 13.30 råbte og skreg en 50-årig kvinde ad forskellige gæster ved stranden i Virksund, og det endte med, at politiet blev tilkaldt.

Politiet kom frem og fandt ud af, at den 50-årige kvinde fra Hvam ved Aalestrup var kørt ud til stranden i en bil på trods af, at hun er frakendt retten til at køre bil.

Desuden viste det sig, at bilen var stjålet i Skanderborg.

Derfor blev kvinden anholdt og sigtet.

- Når hun nu kørte uden kørekort i en stjålet bil, kan man godt undre sig over, at hun følte behov for at gøre opmærksom på sig selv på stranden. Men det har vi ikke rigtig nogen forklaring på, siger politiassistent Niels Bach fra lokalpolitiet i Skive.